Leerling glo in klas doodgesteek oor simkaart | Netwerk24
Deur Cara-Lee Dorfling 14 September 2018 16:03
’n Bakleiery oor die simkaart van ’n gesteelde foon het blykbaar aanleiding gegee tot ’n messtekery waarin ’n 18-jarige gr. 11-leerling in ’n klaskamer by ’n skool dood is.
Die seun van die Nathaniel Pamla Secondary School in Peddie in die Oos-Kaap is Donderdagmiddag met sy aankoms by die hospitaal dood verklaar. Hy is in ’n slagaar in sy bobeen gesteek en het hom blykbaar doodgebloei.
’n 16-jarige is in verband met die voorval in hegtenis geneem, sê kapt. Khaya Tonjeni, provinsiale polisiewoordvoerder.
’n Leerling se selfoon is glo gesteel, waarna hy en ’n vriend die foon gesoek het, sê Mali Mtima, woordvoerder van die Oos-Kaapse departement van onderwys. Hulle het die foon blykbaar in die besit van ’n medeleerling gekry, maar later vasgestel die simkaart en die datakaart is uit die foon verwyder.
“Die twee seuns is terug na die leerling by wie hulle die selfoon vroeër gevind het.
“Dit is onduidelik wat presies gebeur het, maar na bewering het die leerling wat glo die selfoon gesteel het, ’n mes uitgehaal en die twee leerlinge daarmee gesteek,” sê Mtima.
Die voorval het in ’n klaskamer gebeur terwyl leerlinge met hersiening besig was.
Die ander slagoffer het steke ontvang en is in ’n stabiele toestand.
Die 16-jarige verdagte is onmiddellik ná die voorval geskors.
Volgens Mtima het die departement ’n interne ondersoek aangevra.
“Ná die tragiese voorval moet die moontlikheid van enige bendes of groepe, of enige ander probleem waarvan ons nog nie bewus is nie, ondersoek word.”
Die departement van onderwys het nie Vrydag die naam van die oorledene bekend gemaak nie, aangesien al sy familielede nog nie van die voorval bewus is nie.
Meer oor: Selfoon | Doodgesteek
Vakbonde onthuts ná leerling onnie met boek gooi
Geweld glo ergste in skole in VS